SET พลิกปิดบวก 1 จุด แนะจับตา “โอไมครอน”-ผลประชุมโอเปกพลัสวันนี้
SET พลิกปิดบวก 1 จุด แนะจับตาไวรัส “โอไมครอน”-ผลประชุมโอเปกพลัสวันนี้ พรุ่งนี้ตลาดฯยังมีโอกาสพักตัว พร้อมให้แนวรับ 1,575 แนวต้าน 1,600 จุด
2 ธ.ค. 2564

นายชัยยศ จิวางกูร ผู้ช่วยผู้อำนวยการฝ่ายวิเคราะห์หลักทรัพย์ บล.กรุงศรี กล่าวว่า ตลาดหุ้นไทยวันนี้ผันผวน ท่ามกลางเผชิญแรงขายเพื่อลดความเสี่ยงจากเรื่องของเชื้อไวรัสโควิดสายพันธุ์โอไมครอน หลังจากที่มีข่าวสหรัฐฯพบผู้ติดเชื้อโควิดสายพันธุ์โอไมครอนรายแรก ทำให้นักลงทุนเกิดความวิตกกังวล และระหว่างเทรดดัชนีฯก็ยังไม่สามารถผ่านแนว 1,590 จุดขึ้นไปได้ ทำให้ตลาดฯเกิดการพักตัว และวอลุ่มเทรดโดยรวมวันนี้ก็ลดลงด้วย
ด้านตลาดหุ้นในภูมิภาคเอเชียวันนี้เคลื่อนไหวทั้งในแดนบวก-ลบ ขณะที่ตลาดในยุโรปเทรดบ่ายนี้ส่วนใหญ่จะติดลบกัน ส่วนดาวโจนส์ฟิวเจอร์สบวกราว 200 จุด โดยยังต้องติดตามเรื่องของเชื้อไวรัสโควิดสายพันธุ์โอไมครอนเป็นหลัก รวมถึงพัฒนาการของวัคซีนด้วย และวันนี้ก็ให้ติดตามการประชุมกลุ่มโอเปกพลัส ซึ่งคาดว่าจะชะลอการเพิ่มกำลังการผลิตน้ำมัน หลังจากที่ผ่านมาราคาน้ำมันปรับตัวลง และยังต้องเผชิญกับเชื้อโควิดสายพันธุ์โอไมครอนอีก
สำหรับแนวโน้มการลงทุนในวันพรุ่งนี้ (3 ธ.ค.) นายชัยยศ กล่าวว่า ตลาดฯยังมีโอกาสพักตัว พร้อมให้แนวรับ 1,575 จุด ส่วนแนวต้าน 1,600 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ 
KBANK มูลค่าการซื้อขาย 3,948.77 ล้านบาท ปิดที่ 134.00 บาท ลดลง 1.00 บาท
SCB มูลค่าการซื้อขาย 2,441.62 ล้านบาท ปิดที่ 124.00 บาท ลดลง 2.00 บาท
PTT มูลค่าการซื้อขาย 2,254.56 ล้านบาท ปิดที่ 37.25 บาท เพิ่มขึ้น 0.50 บาท
ADVANC มูลค่าการซื้อขาย 1,953.81 ล้านบาท ปิดที่ 212.00 บาท เพิ่มขึ้น 1.00 บาท
AOT มูลค่าการซื้อขาย 1,950.35 ล้านบาท ปิดที่ 59.50 บาท ลดลง 0.50 บาท
 